CELEX: 62013CN0124
Language: mt
Date: 2013-03-14 00:00:00
Title: Kawża C-124/13: Rikors ippreżentat fl- 14 ta’ Marzu 2013 — Il-Parlament Ewropew vs Il-Kunsill tal-Unjoni Ewropea

1.6.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 156/21
            
         Rikors ippreżentat fl-14 ta’ Marzu 2013 — Il-Parlament Ewropew vs Il-Kunsill tal-Unjoni Ewropea
   (Kawża C-124/13)
   2013/C 156/32
   Lingwa tal-kawża: l-Ingliż
   
      Partijiet
   
   
      Rikorrent: Il-Parlament Ewropew (rappreżentanti: L.G. Knudsen, I. Liukkonen u R. Kaškina, aġenti)
   
      Konvenut: Il-Kunsill tal-Unjoni Ewropea
   
      Talbiet
   
   
               —
            
            
               tannulla r-Regolament tal-Kunsill (UE) Nru 1243/2012, tad-19 ta’ Diċembru 2012, li jemenda r-Regolament (KE) Nru 1342/2008 li jistabbilixxi pjan għal perijodu fit-tul għall-istokkijiet tal-merluzz u għas-sajd li jisfrutta dawk l-istokkijiet (1); u
            
         
               —
            
            
               tikkundanna lill-Kunsill tal-Unjoni Ewropea għall-ispejjeż.
            
         
      Motivi u argumenti prinċipali
   
   Il-Parlament Ewropew iqajjem motiv wieħed ta’ annullament tar-regolament ikkontestat ibbażat fuq l-allegazzjoni li l-Artikolu 43(3) TFUE ma huwiex il-bażi legali adegwata għar-regolament ikkontestat u li dan missu ġie adottat abbażi tal-Artikolu 43(2) TFUE, billi din id-dispożizzjoni tal-aħħar tagħti lill-leġiżlatur tal-Unjoni Ewropea s-setgħat neċessarji sabiex jadotta att bil-għan u bil-kontenut tar-regolament ikkontestat. Il-bażi legali użata teskludi l-parteċipazzjoni tal-Parlament fl-adozzjoni tal-att, filwaqt li l-Artikolu 43(2) TFUE jipprovdi li għandha tiġi segwita l-proċedura leġiżlattiva ordinarja. Il-bażi legali żbaljata għandha twassal għall-annullament tar-regolament ikkontestat.
   Fl-ewwel parti tal-motiv tiegħu, il-Parlament isostni li, billi kull pjan multiannwali, bħal dak inkwistjoni f’din il-kawża, huwa strument għall-konservazzjoni u għall-ġestjoni tal-istokkijiet tal-ħut, dan jifforma assjem li jinkludi biss dispożizzjonijiet intiżi sabiex jintlaħqu l-għanijiet ta’ sostenibbiltà u ta’ konservazzjoni tal-politika komuni tas-sajd u għalhekk għandu jiġi adottat fl-totalità tiegħu taħt l-Artikolu 43(2) TFUE.
   It-tieni parti tal-motiv tal-Parlament tikkonsisti fl-affermazzjoni li l-adozzjoni tar-regolament ikkontestat b’mod separat mill-bqija tal-proposta tal-Kummissjoni fi kwalunkwe każ tikkostitwixxi abbuż tal-proċedura u ġġib fix-xejn il-kontenut tal-ġurisprudenza stabbilita dwar l-għażla tal-bażi legali skont iċ-ċentru ta’ gravità tal-att. Il-qsim tal-proposta ppermetta li l-Kunsill jagħżel, b’mod artifiċjali, bażi legali separata għal ċerti elementi tal-att propost, filwaqt li dawn kienu jiġu assorbiti mill-bażi legali waħdanija tal-Artikolu 43(2) TFUE li kieku l-att ġie adottat fil-forma tal-assjem inizjalment propost.
   
      (1)  ĠU L 352, p. 10.